Jaak Kangilaski

Jaak Kangilaski (10. detsember 1939 Viljandi – 30. august 2022) oli eesti kunstiajaloolane.

Kauaaegse õppejõu ning mitmete kunstiajalugu puudutavate teoste autorina on Kangilaskit peetud üheks tänapäevase Eesti teenekaimaks kunstiajaloolaseks, kunsti populariseerijaks ning kunstnike ja kunstiajaloolaste õpetajaks.

Haridus
Ta lõpetas 1958. aastal Tallinna 10. Keskkooli ning 1963. aastal Tartu Riikliku Ülikooli ajaloolase ja kunstiajaloolasena. Aastal 1969 kaitses ta samas kunstiteaduste kandidaadi kraadi.

Töökohad

Aastatel 1967–1971 oli Kangilaski Tartu Riikliku Ülikooli õppejõud.

Aastal 1971 alustas ta tööd Eesti NSV Riikliku Kunstiinstituudi õppejõuna; aastatel 1978–1987 oli kunstiajaloo kateedri juhataja, 1987–1989 teadus- ja õppeprorektor, 1989–1995 rektor.

Aastal 1995 valiti Kangilaski Tartu Ülikooli kunstiajaloo professoriks. Selles ametis töötas ta 2005. aastani. Aastatel 2003–2006 oli ta Tartu Ülikooli prorektor, alates 2006. aastast Tartu Ülikooli emeriitprofessor. Aastal 2014 valiti ta ka Eesti Kunstiakadeemia emeriitprofessoriks.

Jaak Kangilaski on esinenud loengutega muu hulgas New Yorgi, Oslo, Bergeni, Helsingi, Turu ja Jyväskylä ülikoolis ning avaldanud uurimusi kunstiteooriast, näituste ülevaateid ja arvustusi. Tema peamine uurimisvaldkond on olnud Lääne 19. ja 20. sajandi kunst.

Ta on olnud UNESCO Eesti rahvusliku komisjoni esimees.

Teoseid
 "Kunsti kukeaabits" (koos Ott Kangilaskiga), Kunst 1967
 "Norra. Maa, rahvas, kunst", Eesti Raamat 1985
 "20. sajandi kunst" (koos Ants Juske ja Reet Varblasega), Kunst 1994, ISBN 5899200359
 "Üldine kunstiajalugu", Kunst 1997, ISBN 5899201460
 "Lühike eesti kunsti ajalugu" (koos Sirje Helmega), Kunst 1999, ISBN 589920222X
 "Norra. Maa, rahvas, kunst", Koolibri 2000, ISBN 9985009118
 "Kunstist, Eestist ja eesti kunstist", Ilmamaa 2000, ISBN 9985878884
 "Kunstikultuuri ajalugu 10. klassile", Kunst 2003, ISBN 9949407036
 "Kunstikultuuri ajalugu" (11. klassi õpik), Kunst 2004, ISBN 9949407281
 "Kunstikultuuri ajalugu 12. klassile", Kunst 2005, ISBN 9949407540

Artikleid
Eesti teaduskeele jätkusuutlikkusest. Eesti Päevaleht, 12. jaanuar 2006
Kunst ja rahva maitse. Vikerkaar, nr 4-5, 2009

Poliitiline tegevus
Jaak Kangilaski kandideeris 2007. aasta Riigikogu valimistel Sotsiaaldemokraatliku Erakonna nimekirjas, kuid ei osutunud valituks. Ta on kuulunud ka Tartu linnavolikogusse. Alates 2009. aastast kuulub Nõmme Linnaosa Halduskogu 7. koosseisu.

Tunnustus
1978 Eesti NSV teeneline kultuuritegelane
1981 Eesti Kunstnike Liidu kunstiteadlaste sektsiooni aastapreemia (artiklid “70 aastat Lääne kunsti” ja “Moskva-Pariis, Pariis-Moskva”)
1998 Riigivapi IV klassi teenetemärk
2002 Eesti Kunstiteadlaste ja Kuraatorite Ühingu aastapreemia (artiklite kogumik “Kunstist, Eestist ja eesti kunstist”, mis hõlmab tema sihikindlat tööd Tartu Ülikooli üliõpilastega klassikalise uurimismeetodi juurutamisel ja arendamisel)
2016 Kristjan Raua preemia (aastakümnetepikkune panus eesti kunsti ja kunstiajaloo mõtestamisse)
2016 Eesti Kultuurkapitali kujutava ja rakenduskunsti sihtkapitali elutööpreemia (mitmete põlvkondade Eesti inimeste kunstiajaloolise ja -teoreetilise harimise ning rea kunstiajaloo õpikute ja ülevaateteoste kirjutamise ja toimetamise eest, samuti aastakümneid kestnud töö eest Eesti Kunstiakadeemia ja Tartu Ülikooli õppejõuna)

Isiklikku
Ta on Juhan ja Mari Kangilaski poeg ja Ott Kangilaski vennapoeg.

Abikaasa on Miralda Kangilaski (sündinud Laagus). Jaak Kangilaski on filosoof Jaan Kangilaski ja kunstnik Kadri Kangilaski isa.

Viited

Välislingid

In memoriam professor emeritus Jaak Kangilaski, ERR

Eesti kunstiteadlased
Eesti Kunstiakadeemia professorid
Tartu Ülikooli filosoofiateaduskonna professorid
Nõmme linnaosa halduskogu liikmed
Tartu Ülikooli ajaloo-keeleteaduskonna vilistlased
EYS Veljesto liikmed
Tallinna Nõmme Gümnaasiumi vilistlased
Eesti NSV teenelised kultuuritegelased
Riigivapi IV klassi teenetemärgi kavalerid
Rahvaste Sõpruse ordeni kavalerid
Metsakalmistule maetud
Sündinud 1939
Surnud 2022